OBH  4091/2003
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Az eljárás megindítása:
	A panaszos beadványában azt sérelmezi, hogy a 2001. március 24-ig folyósított átmeneti járadékának összegénél, mely havi 17901 Ft volt, kevesebb lett az öregségi nyugdíja. A 2001. március 24-től járó öregségi résznyugdíjat megállapító első határozat téves volt, majd a módosító határozat szerint a nyugdíja havi összege 10 332 Ft. A hibás határozat miatti túlfizetést a nyugdíjbiztosító visszakövetelte. 
	Sérelmezi továbbá, hogy nem lehetett 55 éves korában öregségi nyugdíjas, továbbá, hogy az alacsony összegű ellátására tekintettel miért nem folyósítható továbbra is az átmeneti járadéka. Méltányossági nyugdíjemelési kérelmét is elutasította a B-A-Z Megyei Nyugdíjbiztosítási Igazgatóság.
	A panaszos nyolcvan éves édesanyjával és súlyosan beteg férjével nehéz családi és anyagi körülmények között él.
	A panasz alapján felmerült a szociális biztonsághoz, valamint a tisztességes eljáráshoz való jog sérelmének lehetősége, ezért vizsgálatot indítottam. A tényállás pontos megállapításához a B-A-Z Megyei Nyugdíjbiztosítási Igazgatóság közreműködését kértem.
Érintett alkotmányos jogok:
•	A tisztességes eljáráshoz való jog [Alk. 2. § (1) bek.]
•	Szociális biztonsághoz való jog [Alk. 70/E. § (1)-(2) bek.]
Alkalmazott jogszabályok:
•	A társadalombiztosítási nyugellátásról szóló 1997. évi LXXXI. törvény (Tny.)
•	A megváltozott munkaképességű dolgozók foglalkoztatásáról és szociális ellátásáról szóló 8/1983. (VI. 29.) EüM-PM együttes rendelet
Megállapított tényállás:
	Az 1943. március 24-én született panaszos hölgy 1994. szeptember 1-jétől 2001. március 23-ig a 701-24991-6 törzsszámon átmeneti járadékban, 2001. március 24-től pedig a 177-99336-5 törzsszámon öregségi nyugdíjban részesül, melynek jelenlegi összege 15 111 Ft, tehát alacsonyabb összegű, mint a korábbi 17 901 Ft átmeneti járadéka volt.
	A 2001. október 30-án kelt 15-00662/2001/0015 számú öregségi nyugdíjmegállapító határozat szerint a panaszosnak 15 év 105 nap szolgálati idő alapján 24 028 Ft átlagkeresete 43 %-a, azaz 10 332 Ft öregségi nyugdíja volt. A panaszos a fenti határozat ellen benyújtott fellebbezése elbírálásaként a B-A-Z Megyei Nyugdíjbiztosítási Igazgatóság Ózdi Kirendeltsége a korábbi szolgálati idővel, 23 645 Ft átlagkereset alapján 10 167 Ft öregségi résznyugdíjat állapított meg a 2001. december 20-ánkelt 15-00662/2001/0017. számú II. fokú határozatával.
A határozat indoklása szerint megállapítást nyert, hogy az I. fokú határozat meghozatalával az 1985-1987-ig Mg. Tsz. alkalmazottjaként elért keresethez beszámított 310 Ft havi bérpótlék helyett helyesen csak 210 Ft-ot lehet hozzászámítani keresetként az átlagkereset megállapításánál.
A vizsgálat megállapításai:
	A vizsgálat eredményeként megállapítottam, hogy a B-A-Z Megyei Nyugdíjbiztosítási Igazgatóság Ózdi Kirendeltsége a panaszos résznyugdíját a hatályos társadalombiztosítási nyugellátásról szóló 1997. évi LXXXI. törvénynek megfelelően jogszerűen állapította meg.
Ugyancsak jogszerűen járt el a kirendeltség, amikor a másodfokú eljárás során feltárt téves bérpótlék beszámítást a II. fokú határozatában kijavította.
	Megállapítottam, hogy a nyugdíjbiztosító jogszerű eljárása ellenére az Alkotmány 70/E. § (1)-(2) bekezdésében deklarált szociális biztonsághoz való alkotmányos joggal összefüggésben visszásságot okozott:

1.	hogy az 1943. március 24-én született átmeneti járadékban részesülő hölgynek az öregségi nyugdíja nem 55 éves korában (1998-ban) hanem 3 évvel később, 2001. március 24-től került megállapításra.
Ajánlást azonban ezért nem teszek, mert a hasonló, korábbi panaszok miatt feltárt alkotmányos visszásságok orvoslása érdekében az Országos Nyugdíjbiztosítási Főigazgatóság Főigazgatója által a hivatalból elrendelt felülvizsgálat folyamatban van, melynek részeként a konkrét panaszos ügye is felülvizsgálatra kerül;

2.	hogy a szociális típusú, költségvetés által fedezett átmeneti járadék összegénél a biztosítási jogviszony alapján megállapított öregségi résznyugdíj összege alacsonyabb összegű és a jogszabály kizárja a választási lehetőséget is.
Ajánlást azonban nem teszek, mert a társadalombiztosítási nyugellátásról szóló 1997. évi LXXXI. törvény végrehajtásáról rendelkező 168/1997. (X. 6.) Korm. rendelet, illetve a megváltozott munkaképességű dolgozók foglalkoztatásáról és szociális ellátásáról szóló 8/1983. (VI. 29.) EüM-PM együttes rendelet módosítása napirenden van, és várhatóan 2004. január 1-jétől megoldást jelent a jövőben a panaszolt üggyel hasonló esetekre.
A 2004. január 1-je előtt elbírált, így a konkrét panasz megoldására pedig az Országos Nyugdíjbiztosítási Főigazgatóság Főigazgatójához kell fordulnia a panaszosnak kérelemmel az öregségi résznyugdíja összegének felemelése érdekében.

A fenti alkotmányos visszásságot megszüntető intézkedésekre tekintettel a vizsgálatot lezártnak tekintem.
Budapest, 2003. december
Lenkovics Barnabás